Diari Oficial de la Generalitat Valenciana


Sumari del DOGV 5145, del 29-11-2005 (2005/13008)

ORDE de 21 de novembre de 2005, de la Conselleria d'Agricultura, Pesca i Alimentació, per la qual s'establixen les ajudes als apicultors amb motiu de l'aplicació del Decret 42/2005.
-------------------------------------------------------------------------------------------------------------------------------------------------------------------------------------

### Dades del document

Número de DOGV
:   5145

Data del DOGV
:   29-11-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/13619


Data del document
:   21-11-2005

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * agricultor
    * ajuda pública
    * apicultura
    * agres
    * suport econòmic
    * mel
    * ajuda a l'agricultura

ORDE de 21 de novembre de 2005, de la Conselleria d'Agricultura, Pesca i Alimentació, per la qual s'establixen les ajudes als apicultors amb motiu de l'aplicació del Decret 42/2005. [2005/13317]
  
El Decret 42/2005, de 25 de febrer, del Govern Valencià, sobre mesures per a limitar la pol·linització encreuada entre plantacions de cítrics, va prohibir l'assentament de ruscos a menys de 5 quilòmetres de les plantacions de cítrics. En compensació pel lucre cessant, en la dita norma es preveu, en l'apartat únic, la possibilitat d'una ajuda indemnitzatòria als apicultors. Així, en el Decret 42/2005 es fixa l'aplicació íntegra del Decret 29/2002, en la qual s'establia la quantia màxima de l'ajuda per rusc, i quedava pendent establir les condicions de la seua concessió.
  
Els apicultors més perjudicats per esta mesura van ser els que habitualment desenvolupaven la seua activitat en les plantacions de cítrics, i n'obtenen mel de flor del taronger o produïxen nuclis per a la venda. Per això, han de ser compensats en una quantia superior. La resta d'apicultors també han vist minvades les seues possibilitats de recol·lectar mel, en reduir-se les flors disponibles, ja que els ruscos que habitualment es troben a la zona citrícola es van traslladar a altres àrees competint per les floracions disponibles, escasses en altres zones en el mateix període de l'any.
  
A causa de la necessitat d'adequar la concessió d'ajudes públiques a la Llei 38/2003, General de Subvencions, s'ha realitzat l'oportuna modificació de la present orde.
  
Per això, vista la proposta del director general d'Investigació i Innovació Agrària i Ramaderia, en l'exercici de les funcions que tinc atribuïdes,
  
ORDENE
  
Apartat primer
  
Es convoquen les ajudes d'indemnització econòmica directa als apicultors establides en el Decret 42/2005, de 25 de febrer, del Govern Valencià, sobre mesures per a limitar la pol·linització encreuada entre plantacions de cítrics.
  
Apartat segon
  
Poden ser beneficiaris d'estes ajudes els titulars d'explotacions apícoles inscrits en el Registre d'Explotacions Ramaderes (REGA) de la Comunitat Valenciana amb data 31 de gener del 2005, tant si són persones físiques o jurídiques, com també comunitats de béns o qualsevol altre tipus d'unitat econòmica o patrimoni separat que, fins i tot sense tindre personalitat jurídica, puga dur a terme els projectes que motiven la concessió de la subvenció.
  
Els sol·licitants hauran de complir les condicions següents:
  
a) Incloure en la seua explotació un mínim de 5 ruscos.
  
b) Acreditar les condicions exigides en l'apartat tercer.
  
Queden exclosos d'este règim d'ajuda aquells apicultors que hagen mantingut o instal·lat ruscos a distància inferior a cinc quilòmetres de les plantacions de cítrics entre l'1 d'abril i el 31 de maig, tal com es recull en el Decret 29/2002, de 26 de febrer, o a la distància fixada en l'apartat 3 d'este decret per a determinades àrees agrícoles, i així s'haja comprovat pels servicis de l'administració en els controls realitzats a este efecte. També s'exclouen d'este règim d'ajudes els ruscos que s'hagen beneficiat de l'excepció recollida en l'apartat 2 del decret mencionat, que permet l'assentament de ruscos en determinades condicions.
  
Els beneficiaris hauran de complir les obligacions establides en l'article 14 de la Llei 38/2003, de 17 de Novembre, General de Subvencions.
  
No podran obtindre la condició de beneficiari de les ajudes les persones o entitats en les quals concórrega alguna de les circumstàncies dels apartats 2 i 3 de l'article 13 de la Llei 38/2003, General de Subvencions.
  
Apartat tercer
  
Els apicultors podran presentar les seues sol·licituds d'ajuda a les oficines de la Conselleria d'Agricultura, Pesca i Alimentació o als altres llocs i de les formes a què es referix l'article 38 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú, en el termini dels 30 dies naturals següents a la publicació d'esta orde, utilitzant el model que s'adjunta com a annex.
  
A la sol·licitud, que serà única per cada titular d'explotació apícola, caldrà adjuntar els documents següents:
  
a) Còpia del DNI o CIF del sol·licitant o sol·licitants, així com de l'acreditació de la seua personalitat jurídica.
  
b) Full de manteniment de tercers.
  
c) Si és el cas, les factures que acrediten totes les vendes de mel de cítrics corresponents a algun dels anys següents: 1997, 1998, 1999 i/o 2000. Podran aportar-se també factures dels mateixos anys que acrediten la venda de nuclis, valorant un nucli a raó de 10 kg de mel. Els apicultors incorporats a l'activitat durant la campanya del 1999 o 2000 en el marc de les ajudes a jóvens agricultors establides en el Reial Decret 204/96, de 9 de febrer, sobre millores estructurals i modernització d'explotacions agràries (BOE núm. 36, de 10.02.96), podran substituir les factures pels càlculs previstos en l'apartat 5. Així mateix, els apicultors que ho desitgen podran sol·licitar que s'utilitze la documentació aportada per a les ajudes concedides per esta mateixa causa en l'exercici 2001, i en este cas s'eximiran d'aportar la documentació indicada en esta lletra.
  
d) Declaració responsable del sol·licitant sobre el compliment de la normativa d'integració laboral de persones amb discapacitat o, si és el cas, de l'exempció d'esta obligació, segons s'establix en el Decret 279/2004, de 17 de desembre, del Consell, pel qual es regulen procediments de contractació administrativa i de concessió de subvencions per al foment de l'ocupació de les persones amb discapacitat.
  
e) Declaració responsable de no estar sotmés a les prohibicions per a obtindre la condició de beneficiari establides en l'article 13 de la Llei 38/2003, General de Subvencions.
  
La presentació de la sol·licitud per part del beneficiari comportarà l'autorització a l'òrgan gestor per a demanar els certificats de trobar-se al corrent en les obligacions fiscals (Agència Tributària i Generalitat Valenciana), i davant la Seguretat Social.
  
Els impresos normalitzats per a emplenar els diferents tràmits descrits anteriorment es poden trobar en els llocs de tramitació, centres PROP de la Generalitat Valenciana o el seu web (http://www.gva.es).
  
Apartat quart
  
Les ajudes es concediran per rusc inscrit en el Registre d'Explotacions Ramaderes de la Comunitat Valenciana amb data 31 de gener de 2005, sempre que la xifra que en resulte no supere la dels ruscos inscrits amb data 31 de gener de 2001, tal com s'assenyala en el Decret 42/2005, amb el criteri següent:
  
- Ruscos de titulars d'explotacions apícoles que hagen acreditat la venda de mel de flor del taronger o de nuclis durant els anys 1997, 1998, 1999 i/o 2000, a raó de fins a 28 euros.
  
- Ruscos de la resta de titulars d'explotacions apícoles a raó de fins a 14 euros.
  
Apartat cinqué
  
Les ajudes es concediran per un import total de 5.400.000 €, a càrrec de la línia T1788000 del programa 714.80, ?Desenvolupament i millora de la ramaderia?, dels pressupostos de la Generalitat Valenciana per a l'exercici 2006. Segons es disposa en l'Orde de 26 de setembre de 1994, de la Conselleria d'Economia i Hisenda, sobre tramitació anticipada d'expedients de gasto, la concessió de les ajudes estarà condicionada a l'existència en els pressupostos de 2006 de crèdit adequat i suficient per a això.
  
Així mateix, segons l'orde mencionada, tots els actes dictats s'entendran condicionats al fet que, quan es dicte una resolució de concessió, subsistisquen les mateixes circumstàncies de fet i de dret existents en el moment en què es van produir aquells actes.
  
En el cas que les ajudes sol·licitades superen els fons disponibles se'n prorratejarà l'import proporcionalment a les quantitats resultants de l'aplicació del procediment que s'explica a continuació. Per al càlcul de la subvenció a concedir a cada apicultor es realitzaran les operacions següents. Se sumarà la mel de cítrics obtinguda, la venda de la qual ha estat justificada per mitjà de factura, en l'exercici econòmic que resulte més favorable per a l'apicultor, considerant com a base 1997, 1998, 1999 o 2000. Esta quantitat es dividirà pel nom de ruscos inscrits en el Registre d'Explotacions Apícoles de la Comunitat Valenciana amb data 31 de gener de l'any triat, d'on resultarà la mitjana de mel produïda per rusc. En el cas de venda de nuclis s'entendrà que un nucli equival a 10 quilograms de mel.
  
Als apicultors incorporats a l'activitat durant la campanya 1999 i/o 2000 en el marc de les ajudes a jóvens agricultors establides en el Reial Decret 204/1996 i que ho sol·liciten expressament, se'ls calcularà la producció en funció dels mòduls establits en l'annex A de l'Orde de 20 de desembre de 2001, de la Conselleria d'Agricultura, Pesca i Alimentació, per a l'aplicació a la Comunitat Valenciana del Reial Decret 613/2001, de 8 de juny, per a la millora i modernització de les estructures de producció de les explotacions agràries, i del preu mitjà de venda de mel de flor del taronger, obtingut de les factures aportades en el conjunt d'expedients de sol·licitud de l'ajuda.
  
La mitjana de mel produïda per rusc s'utilitzarà com a base per a calcular l'import de l'ajuda a concedir a cada apicultor:
  
- Quan esta mitjana siga igual o superior a 10 quilograms per rusc, l'import es calcularà multiplicant el nombre de ruscos inscrits en el registre esmentat amb data 31 de gener per 28 euros.
  
- Quan esta mitjana siga igual o major que 5 kg i menor que 10 kg, l'import es calcularà multiplicant el nombre de ruscos inscrits en el registre esmentat amb data 31 de gener per 25 euros.
  
- Quan esta mitjana siga igual o major que 1 kg i menor que 5 kg, l'import es calcularà multiplicant el nombre de ruscos inscrits en el registre esmentat amb data 31 de gener per 19 euros.
  
- Quan esta mitjana siga menor d'1 quilogram, l'import es calcularà multiplicant el nombre de ruscos inscrits en el registre esmentat amb data 31 de gener per 14 euros.
  
Apartat sisé
  
La instrucció del procediment de concessió de subvencions correspon als servicis territorials de la Conselleria d'Agricultura, Pesca i Alimentació, que realitzaran d'ofici totes les actuacions que estimen necessàries per a la determinació, el coneixement i la comprovació de les dades en virtut de les quals haja de formular-se la proposta de resolució, i es remetran a l'òrgan col·legiat les sol·licituds avaluades.
  
L'òrgan col·legiat encarregat de realitzar un informe de concessió de les ajudes a la vista de les sol·licituds avaluades, estarà integrat per tres membres: el cap del Servici de Producció i Sanitat Animal, el cap del Servici de Tecnologia Ramadera i el cap de la Secció de Foment Ramader.
  
Este informe es tornarà als servicis territorials per a formular la preceptiva proposta de resolució.
  
A la vista de la documentació aportada, inclòs l'informe de l'òrgan col·legiat i la proposta de l'instructor, el director general d'Investigació i Innovació Agrària i Ramaderia resoldrà la concessió d'estes ajudes per delegació del conseller d'Agricultura, Pesca i Alimentació.
  
Les sol·licituds d'ajudes s'hauran de resoldre expressament i notificar-se en el termini màxim de tres mesos des de la finalització del termini de presentació de sol·licituds, i s'entendran denegades en qualsevol altre cas per silenci administratiu.
  
Apartat seté
  
Segons s'establix en l'article 47.9 del text refós de la Llei d'Hisenda de la Generalitat Valenciana, procedirà el reintegrament de les quantitats percebudes i l'exigència de l'interés de demora des del moment del pagament de l'ajuda en els casos següents:
  
a) Obtenció de la subvenció falsejant les condicions requerides per a això o amagant-ne les que ho hagueren impedit.
  
b) Resistència, excusa, obstrucció o negativa a les actuacions de comprovació i control financer a realitzar per part de l'administració.
  
c) Incompliment de les obligacions imposades per l'administració als beneficiaris amb motiu de la concessió de la subvenció.
  
El procediment de reintegrament de les quantitats percebudes es regirà pel que s'establix en el títol II de la Llei 38/2003, de 17 de novembre, General de Subvencions, i en les disposicions generals sobre procediments administratius contingudes en el títol VI de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
Apartat huité
  
S'autoritza el director general d'Investigació i Innovació Agrària i Ramaderia perquè dicte les disposicions necessàries per al desplegament i l'aplicació d'esta orde.
  
Contra esta convocatòria es podrà interposar, amb caràcter potestatiu, un recurs de reposició davant del mateix òrgan que la va dictar, en el termini d'un mes comptador des de l'endemà d'aquell en què tinga lloc la notificació, de conformitat amb el que s'establix en l'article 116.1, en relació amb els articles 109.c i 117 de la Llei 30/92, de 26 de novembre, de Règim Jurídic de les Administracions Públiques i Procediment Administratiu Comú, en la redacció feta en la Llei 4/1999, o interposar directament el recurs contenciós administratiu davant del jutjat contenciós administratiu en el termini de dos mesos, comptadors des de l'endemà de la publicació, de conformitat amb el que s'establix en els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Tot això sense perjudici que s'utilitze una altra via que es considere oportuna.
  
València, 21 de novembre de 2005
  
El conseller d'Agricultura, Pesca i Alimentació